صورا (موضيل تيسكت ل ڤيديو)

صورا () هوّ موضيل ديال تيسكت ل ڤيديو Text-to-video طوراتو شركة ؤپن إي أي ديال الدكا لإصطناعي. يقدر يجينيري ڤيديوات من پرومپت (تيكست مكتوب) لي كيوصف شنو خاص يكون فيها، ؤلا يطوّل ڤيديو ديجا موجود، سوا من لبدية د لڤيديو ل اللور ؤلا من اللخر د لڤيديو ل لقدام. تال حدود أكتوبر 2024، هاد لموضيل باقي ماتّطلق ل عموم الناس.

 تاريخ 
عدد ديال لموضيلات ديال توليد لڤيديو من التيسكت كانو ديجا موجودين قبل من صورا، بحال مييك أ ڤيديو ديال شركة ميطا (مولات فيسبوك)، دجين 2 ديال رانويي Runway، و لوميير Lumière ديال ڭووڭل، لي باقي تاهوّ ف لفاز د لبحت. ؤپن إي أي كانت خرّجات ضال إ 3، لڤيرسيون التالتة ديال ضال إ لي كيجينيري التصاور من پرومپت ب تيكست، غير ف شتنبر 2023.

لفريق لي طوّر صورا سماه على لكلمة الجاپونية لي كاتعني "السما" ()، باش تدل على "لپوطونسييل لإبداعي لي ماعندوش حدود". ف 15 فبراير 2024، ؤپن إي أي حطّات لپريڤيو اللول ديال صورا ب حطان ڤيديوات قصيرة ب جودة عالية، بحال وحدة ديال طونوبيلة غادية ف طريق جبلية، أنيميشن ديال "وحش قصير و هشيش"، تصوير تاريخي ديال كاليفورنيا ف وقت السخانة د الدهب، جوج د الناس كيتمشاو ف طوكيو ف التلج، و غيرها، و دكرات بلي صورا تقدر تولّد ڤيديوات تال دقيقة وحدة ف الطول. الشركة پارطاجات تقرير تقني لي كيبيّن الطرقان باش تم تدريب لموضيل. الرئيس ديال ؤپن إي أي سام ألتمان تاهوّ نشر تويتات لي جاوب فيها على پرومپتات ديال خدايميا ف تويتر ب ڤيديوات صاوباتهوم صورا من دوك لپرومپتات.

ؤپن إي أي علنات بلي معوّلة ترد صورا متاحة ل لعموم، ولاكين ماشي ف وقت قريب، و ماحدداتش فوقاش. الشركة عطات لاكصي بشكل محدود ل واحد فرقة حمرا ، لي فيها حرايفيا ديال التضليل و لإنحياز لمعلوماتي، باش يتيستيو لموضيل. الشركة پارطاجات السيستيم تا معا عدد محدود ديال لمبدعين لمحتارفين، منهوم فنانين و ناس كيصاوبو ڤيديوات، باش تاخد فيدباك على النفعية ديالو ف لمجالات لإبداعية.

 لقدرات و لحدود 
الطيكنولوجيا لي مبازية عليها صورا هي براسها ديال ضال إ 3. على حساب ؤپن إي أي، صورا هيّ محول ديال التشتيت diffusion transformer، بحيت كاتبدا ب ڤيديو فيها "تخربيق" و داك التخربيق كيحيّدو الطرانسفورمر بشوية ف كلا مرحلة تا كاتخرج لڤيديو.

ؤپن إي أي ستعملات ڤيديوات موجودين فابور ف أنتيرنيت، و تا ڤيديوات لي ترخصو ل لغاراض ديال تدريب لموضيل، ولاكين ماحدداتش شحال د لڤيديوات و لمصدر ديالهوم. بعد لإصدار، ؤپن إي أي عتارفات بلي كاينين نواقص ف هاد الطيكنولوجيا، بحال بلي كاتلقى صعوبة باش تسيميلي حالات معقدة د لفيزيك، ؤلا باش تفهم السببية (حاجة لي كاتدي ل حاجة بشكل منطقي)، ؤلا تميّز بين ليمن و ليسر. ؤپن إي أي علنات تا بلي كيما ديجا كينصّو لقواعد د السلامة ديالها، صورا غادي تحد من لإمكانية ديال تخدام پرومپت عندو دلالات جنسية، ؤلا لي كاتدعو ل لعنف ؤلا لكراهية، ؤلا كاتبيّن تصاور ديال ناس مشهورين، ؤلا فيها محتوى عليه كوپيرايت.

على حساب تيم بروكس، باحت من لي طوّرو صورا، لموضيل قدر يكتاشف كيفاش يدير ڤيديوات ب ڭرافيزم د تلاتة د لأبعاد غير من الداطاسيت ديالو، و بيل پيبلز، تاهوّ باحت خدم على نفس السيستيم، ڭال بلي لموضيل صاوب ڤيديوات من بزاف د لقنات بلا مايكون هادشي مدكور ف لپرومپت. لڤيديوات ديال صورا مطاڭيين ب ميطاداطا د التوتيق C2PA باش تبين بلي صاوبها دكا صطيناعي.

 مصادر 

تصنيف:2024 ف الصوفتوير
تصنيف:طيكنولوجيا د لفيلم و لڤيديو
تصنيف:ستيتناء من طاݣ ناقصين تصاور
تصنيف:ؤپن إي أي